**กระทรวงอุตฯ ลงพื้นที่ชุมชนบางคล้า ดึงเอกชนร่วม Big Brother ชูของดีของเด่นชุมชน ขึ้นแท่นหมู่บ้าน CIV**

จ.ฉะเชิงเทรา 21 พฤศจิกายน 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ลงพื้นที่ตรวจเยี่ยมความคืบหน้าและรับฟังการบรรยายสรุปภาพรวมของชุมชนบางคล้า หนึ่งในชุมชนที่ได้รับการคัดเลือกและพัฒนาเป็นหมู่บ้านอุตสาหกรรมสร้างสรรค์ หรือ หมู่บ้าน CIV ของกระทรวงอุตสาหกรรม ร่วมด้วย นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายประกอบ วิวิธจินดา รองอธิบดีกรมโรงงานอุตสาหกรรม รักษาการผู้ตรวจราชการกระทรวงอุตสาหกรรม และคณะผู้บริหารกระทรวงอุตสาหกรรม โดยมี นายประสงค์ คงเคารพธรรม รองผู้ว่าราชการจังหวัดฉะเชิงเทรา กล่าวต้อนรับ และนายวีระกิตติ์ รันทกิจธนวัชร์ อุตสาหกรรมจังหวัดฉะเชิงเทรา กล่าวสรุปภาพรวมการดำเนินงานโครงการหมู่บ้านอุตสาหกรรมสร้างสรรค์ หรือ หมู่บ้าน CIV และนางบุญมี ศรีสุข ประธานหมู่บ้านอุตสาหกรรมสร้างสรรค์ชุมชนบางคล้า กล่าวแนะนำภาพรวมของชุมชน ณ ชุมชนบางคล้า จ.ฉะเชิงเทรา

"ชุมชนบางคล้า" ถือเป็นดินแดนที่มีความอุดมสมบูรณ์ไปด้วยไร่นาและสวนผลไม้ชนิดต่าง ๆ วิถีชีวิตของชาวชมชุนเก่าแก่แห่งนี้มีความเป็นอยู่อย่างสงบ อีกทั้งบางคล้ายังเป็นชื่อที่ตั้งขึ้นมาจากพรรณไม้ชนิดหนึ่งที่เรียกว่าต้นคล้า เอกลักษณ์ที่มีชื่อเสียงมากของชุมชนนี้ โดยเฉพาะผลไม้ เช่น มะม่วงพันธุ์น้ำดอกไม้สีทอง ขายตึก มันเดือนเก้า แรด เขียวเสวย รวมถึงน้ำตาลสด มะพร้าวน้ำหอม หมวกกุ้ยเล้ย ตลอดจนแหล่งท่องเที่ยวในพื้นที่เชิงเกษตรที่มีสวนมะม่วงอยู่เป็นจำนวนมาก เพื่อจำหน่ายทั้งในและต่างประเทศ รวมทั้งยังมีการแปรรูปเป็นผลิตภัณฑ์ต่าง ๆ วางจำหน่ายบนห้างสรรพสินค้าชั้นนำและคิงพาวเวอร์ นอกจากนี้ยังเป็นแหล่งเรียนรู้วิธีการเพาะปลูก ดูแล เก็บเกี่ยวมะม่วง อีกทั้งยังเป็นแหล่งท่องเที่ยววัฒนธรรมต่าง ๆ เช่น วัดปากน้ำโจ้โล้ (วัดสีทอง) วัดพุทธพรหมยาน (วัดเกาะกลางแม่น้ำบางปะกง) อนุสรณ์สถานพระสถูปเจดีย์สมเด็จพระเจ้าตากสินมหาราช ตลาดน้ำบางคล้า การล่องเรือรอบเกาะลัด ซึ่งทั้งหมดนี้นำมาเชื่อมโยงให้เกิดการท่องเที่ยวในชุมชน ถือเป็นการสร้างงาน สร้างรายได้ให้กับชาวชุมชนบางคล้าอีกด้วย

สำหรับเบื้องต้นชุมชนบางคล้าได้ขอรับการสนับสนุนศูนย์ส่งเสริมอุตสาหกรรมภาคที่ 9 จ.ชลบุรี และสำนักงานอุตสาหกรรมจังหวัดฉะเชิงเทรา กระทรวงอุตสาหกรรม ร่วมกันบูรณาการผู้ประกอบการโรงงานอุตสาหกรรม ซึ่งเข้าร่วมโครงการ Big brother (พี่เลี้ยงน้อง) จำนวน 8 ราย เพื่อส่งเสริมพัฒนาผลิตภัณฑ์และบรรจุภัณฑ์ มาตรฐานผลิตภัณฑ์ การสนับสนุนอุปกรณ์กระบวนการผลิต รวมถึงสถานที่ผลิตให้กับผู้ผลิตในชุมชน ตลอดจนประสานกับเกษตรกรในพื้นที่ เพื่อส่งเสริมให้เกิดการเชื่อมโยงกับการท่องเที่ยวในชุมชน ซึ่งจะเป็นการสร้างงานสร้างรายได้ให้กับชุมชนอีกด้วย ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว